МИНИСТЕРСТВО НА КУЛТУРАТА

З А П О В Е Д

№ РД09-641/02.12.2013 г.

На основание чл. 40а, ал. 3, чл. 40е, ал. 3 и ал. 12, изр. 2 от Закона за авторското право и сродните му права /ЗАПСП/ и Заповед на министъра на културата № РД 09-287/24.06.2013 г., допълнена със Заповед № РД 09-292/26.06.2013 г. и Заповед № РД 09-439/08.08.2013 г. и след като се запознах с материалите по административна преписка вх. № 62-00-357/02.09.2013 г., взех предвид следното:

1. Сдружение на композитори, автори на литературни произведения, свързани с музика и музикални издатели за колективно управление на авторски права „МУЗИКАУТОР”, ЕИК 831005050, със седалище и адрес на управление гр. София, ПК 1000 ж.к. „Центъра”, ул. „Будапеща”  № 17, ет. 4, представлявано от заедно и поотделно от Ясен Димитров Козев – председател на УС, Васил Костадинов Гюров – зам. председател на УС, Кирил Кирилов Маричков– зам. председател и Иван Николаев Димитров – изпълнителен директор, е регистрирано, съгласно чл. 40а и сл. от ЗАПСП  в Министерството на културата като организация за колективно управление на права, сродни на авторското с издадено Удостоверение № 62-00-0152/27.10.2011 г.

2. Със заповед на министъра на културата № РД 09-219/18.05.2012 г. на основание чл. 40е, ал. 12 от ЗАПСП са утвърдени размери на възнагражденията, събирани от сдружението при използване чрез предлагане по безжичен път или по кабел на достъп на неограничен брой лица до музикални и свързани с тях литературни произведения при преглед при поискване в интернет, позволяващ този достъп да бъде осъществен от място и по време, индивидуално избрани от всеки от тях (начинът на използване по чл. 18, ал. 2, т. 10 от ЗАПСП).

3. От сдружението, чрез представляващия го изпълнителен директор Иван Димитров е подадено заявление по чл. 40е, ал. 6 от ЗАПСП, вх. № 62-00-357/02.09.2013 г. за утвърждаване на изменения и допълнения на размерите на възнагражденията, утвърдени с горепосочената Заповед № РД 09-219/18.05.2012 г. Регистрацията на сдружението по чл. 40б от ЗАПСП включва горепосочения начин на използване и видове произведения.

Към заявлението са приложени документите, изискуеми съгласно чл. 40е, ал. 6 от ЗАПСП:

· Предложение за изменение и допълнение на размерите на възнагражденията – Правила за определяне размера на възнагражденията, дължими за използване на музикални произведения и свързани с тях литературни произведения при преглед при поискване в интернет.

· Препис от протокол № 46 от заседание Управителния съвет на сдружение „Музикаутор” от 10.06.2013 г. и Заповед от 21.06.2013 г.

· Мотивирана методика.

· Икономическа обосновка.

· Декларация относно невъзможността за предварително обсъждане по чл. 40е, ал. 5 от ЗАПСП.

· Документ за платена такса.

4. Съгласно чл. 40е, ал. 11 от ЗАПСП, с оглед липсата на данни за наличие на представителна организация на ползватели по смисъла на чл. 40е, ал. 5 от ЗАПСП за начина на използване, за който се отнася заявлението, са проведени обществени консултации чрез публикуването на 30.09.2013 г. на постъпилото предложение за изменения и допълнения на размерите на възнагражденията на интернет страницата на Министерството на културата. Съгласно чл. 40е, ал. 11 от ЗАПСП в 14-дневен срок от публикуването му, заинтересованите лица са могли да предоставят мотивирани писмени предложения по него. В АПК не се съдържа изрична разпоредба за броенето и изчисляването на сроковете, поради което следва да се приложат правилата за това, съдържащи се в действащите процесуални закони. Съгласно чл. 60, ал. 5 от ГПК срокът за подаване на предложенията от заинтересовани страни е бил в периода 1 октомври 2013 г. – 14 октомври 2013 г. 

5. Становища са подадени от:

- „Нова Броудкастинг Груп” АД, подадено по електронна поща на 14 октомври 2013 г. след изтичането на работното време на Министерството на културата, регистрирано с вх. № 56-00-223/15.10.2013 г. Със становището се изразява несъгласие с предложението на сдружение „Музикаутор”, което се мотивира, че поради липсата на финансова обосновка не може да се направи преценка относно обосноваността на предвидените с него размери на възнаграждения.

-„БТВ Медиа Груп” ЕАД, наш вх. № 56-00-221/15.10.2013 г. В становището се посочва, че предложението е необосновано, доколкото не е посочена методика, по която е формирана предложената тарифа, както и, че същото следва да бъде предмет на обсъждане по реда на чл. 40е, ал. 5 от ЗАПСП с Асоциацията на българските радио- и телевизионни оператори – АБРО, която следва да бъде разглеждана като представителна организация на ползватели по отношение вида използване, за който се отнасят предложенията за изменения и допълнения на размерите на възнагражденията, доколкото в устава на АБРО фигурира разпоредба, оправомощаваща АБРО да участва в обсъждания по реда на чл. 40е, ал. 5 от ЗАПСП.

Становищата са подадени след изтичане на законоустановения 14-дневен срок и не съдържат бележки по съществото на публикуваните предложения за размери на възнаграждения, съответно, не могат да се разглеждат като „мотивирани писмени предложения”, които законът допуска да бъдат разглеждани. Независимо от това, с оглед пълно изясняване на фактите и обстоятелствата, и гарантиране на правото на участие на страните, становищата са изпратени на заявителя, съгласно чл. 40е, ал. 11, изр. 3 от ЗАПСП. 

В отговори, депозирани съгласно чл. 40е, ал. 12, изр. 1 от ЗАПСП с вх. № 62-00-357/13.11.2013 г., от сдружение „Музикаутор” изразяват позиция, че и двете становища са просрочени; че не са мотивирани и не съдържат бележки по съществото на предложенията за размери на възнаграждения – предмет на общественото обсъждане; че АБРО не следва да се разглежда като представителна организация на ползватели от посочения вид използване; че представените за утвърждаване минимални размери на възнагражденията са значително по-ниски от действащите в момента такива.

Изпратено е писмо наш изх. № 56-00-223/01.11.2013 г. до „Нова Броудкастинг Груп” АД, с което дружеството е уведомено, че към документите, представени от сдружение „Музикаутор” е приложена икономическа обосновка, като е предоставен седемдневен срок за запознаване с документите по преписката и изразяване на становище. Видно от приложеното известие за доставяне, писмото е получено на 05.11.2013 г. В предоставения срок и до момента от „Нова Броудкастинг Груп” АД не е постъпило становище или искане за запознаване с материалите по преписката.

6. С оглед изразеното становище, че Асоциацията на българските радио- и телевизионни оператори – АБРО следва да бъде разглеждана като представителна организация на ползватели за вида използване, за който се отнасят предложенията, е извършена справка в Устава на АБРО, публикуван на страницата на сдружението в интернет. В него не са съдържа разпоредба в смисъла, посочен в становището на „БТВ Медиа Груп” ЕАД относно правомощието на АБРО да участва в обсъждания по реда на чл. 40е, ал. 5 от ЗАПСП. Видно от чл. 2, б. а/ от Устава, АБРО е създадена с цел да подпомага и съдейства за развитието на частното радио- и телевизионно разпръскване и независимите електронни медии в България, а съгласно чл. 9 неин член може да бъде само лице, което осъществява радио- и телевизионна дейност и отговаря на определени допълнителни изисквания, сред които и това да притежава надлежен разрешителен документ за осъществяване на радио- или телевизионна дейност, съгласно изискванията на действащото законодателство в България. Видно от това, дейността на АБРО е ограничена в рамките на радио- и телевизионното разпръскване, а членове могат да бъдат само лица, които се явят доставчици на медийни услуги по смисъла на ЗРТ. 

От своя страна начинът на използване, за който се отнася предложението (чл. 18, ал. 2, т. 10 от ЗАПСП - предлагане на достъп до произведения по безжичен път или чрез кабел на неограничен брой лица по начин, позволяващ този достъп да бъде осъществен от място и по време, индивидуално избрани от всеки от тях) може да се извършва и от лица, които не са лицензирани/регистрирани по реда на ЗРТ. Съобразно казаното по-горе, такива лица не биха могли да станат членове на АБРО, съответно асоциацията не следва да се разглежда като представителна организация на ползватели за посочения начин на използване.
Това следва и от справка в четвърти раздел „Медийни услуги по заявка” на регистъра по чл. 125к от ЗРТ, воден  от Съвета за електронни медии, видно от която само едно от вписаните в него лица – БТВ е сред членовете на АБРО, съответно – асоциацията на се явява представителна организация на ползватели по смисъла на чл. 40е, ал. 5, изр. 2 от ЗАПСП за конкретния начин на използване и не е налице основание за провеждане на преговори по реда на посочената разпоредба между нея и заявителя – сдружение „Музикаутор” досежно размерите на възнагражденията при използване от разглеждания вид. 

С оглед на това и на основание чл. 40е, ал. 12, изр. 2 и ал. 13 от ЗАПСП

НАРЕЖДАМ:

Утвърждавам, съгласно приложение към настоящата заповед, изменения и допълнения на размерите на възнагражденията, утвърдени със Заповед № РД 09-219/18.05.2012 г., събирани от сдружение „Музикаутор” при използване на музикални произведения и свързани с тях литературни произведения при преглед при поискване в интернет - предлагане на достъп по безжичен път или чрез кабел на неограничен брой лица по начин, позволяващ този достъп да бъде осъществен от място и по време, индивидуално избрани от всеки от тях без възможност произведенията да бъдат записвани и възпроизвеждани по какъвто и да е начин.

Заповедта и мотивите към нея да се публикуват на интернет страницата на Министерството на културата.

Заповедта може да се обжалва в 14-дневен срок от съобщаването й чрез Министерство на културата пред Административен съд - София-град по реда на Административно-процесуалния кодекс.

ЗАМЕСТНИК-МИНИСТЪР:
                               ВАСИЛ ВАСИЛЕВ
Съгласувано:
Милда Паунова, директор, дирекция "ТДНРСКОП " 

Георги Дамянов, директор, дирекция "АПСП" 

Изготвено:          К. Пашова, дирекция "АПСП"
